b'\n_START_ARTICLE_\nTrdinova nagrada\n_START_PARAGRAPH_\nTrdinova nagrada je nagrada, ki jo podeljujejo ob\xc4\x8danom Mestne ob\xc4\x8dine Novo mesto za pomembnej\xc5\xa1e trajne uspehe na podro\xc4\x8dju kulture, literature, vzgoje in izobra\xc5\xbeevanja ter znanosti. Imenuje se po slovenskem pisatelju in zgodovinarju Janezu Trdini, ki je \xc5\xbeivel, ustvarjal in umrl v Novem mestu.\n_START_SECTION_\nO nagradi\n_START_PARAGRAPH_\nNagrado vsako leto na ob\xc4\x8dinski praznik v okviru priznanj in nagrad Mestne ob\xc4\x8dine Novo mesto podeli novome\xc5\xa1ki \xc5\xbeupan. Obsega diplomo in denarno nagrado, ki jo vsako leto dolo\xc4\x8di ob\xc4\x8dinski svet glede na prora\xc4\x8dun, nagrajencev pa je lahko ve\xc4\x8d. Razpis za vlo\xc5\xbeitev predlogov za podelitev nagrade vsakoletno objavlja ob\xc4\x8dinski tednik Dolenjski list, predloge, ki jih kasneje obravnava komisija in dokon\xc4\x8dno potrdi ob\xc4\x8dinski svet, pa lahko podajo tako posamezniki kot podjetja, zavodi, krajevne skupnosti in razna dru\xc5\xa1tva.\n_START_SECTION_\nZgodovina podeljevanja nagrade\n_START_PARAGRAPH_\nNagrado je leta 1954, eno leto pred petdesetletnico smrti  in stopetindvajsetletnico rojstva Janeza Trdine, ustanovil Okrajni odbor ljudske prosvete v Novem mestu z namenom po\xc5\xbeivitve umetni\xc5\xa1kega in znanstvenega delovanja na Dolenjskem. Prvotno se je podeljevalo pet nagrad, in sicer za literarno, likovno, pedago\xc5\xa1ko, znanstveno in ljudskoprosvetno dejavnost, predvidena skupna vsota pa je bila 100000 dinarjev. V osnovi je bila namenjena novome\xc5\xa1kim ob\xc4\x8danom, vendar tudi drugim, \xc4\x8de je bilo njihovo delo pomembno za dolenjsko obmo\xc4\x8dje. Z ukinitvijo novome\xc5\xa1kega okraja (1963) je za nekaj let zamrla, 1965 pa jo je ponovno obudila tedaj novoustanovljena novome\xc5\xa1ka ob\xc4\x8dina. Z osamosvojitvijo je pre\xc5\xa1la v pristojnost Mestne ob\xc4\x8dine Novo mesto._NEWLINE_Prva leta je slavnostna podelitev nagrad potekala 14. julija, na dan Trdinove smrti, od leta 1965 dalje pa 29. oktobra, na tedanji ob\xc4\x8dinski praznik. Od osamosvojitve dalje poteka 7. aprila.'